En aktindsigt viser nu, hvor de nye og omstridte fotovogne rent faktisk står placeret. I Aarhus udskrives 40 procent af alle bøder på samme vej.

Annonce

NB: Efter offentliggørelsen af denne artikel, har Østjyllands Politi svaret igen på kritikken. Læs en opdateret version her.

Efter pres fra Ombudsmanden er tallene bag politiets nye fotovogne komme frem.

I Østjylland viser tallene at hele fire ud af 10 bøder, der udskrives i Aarhus, udskrives på samme vej - Grenåvej. Her er der i år udskrevet bøder for 2,3 millioner kroner mod blot 1.2 millioner hele sidste år.

Præcis hvor på strækningen vognene holder, ønsker politiet ikke at oplyse.

Byrådsmedlem og ordfører for Venstres byrådsgruppe, Gert Bjerregaard, mener at tallene afslører politiets sande hensigt med målingerne.

»Det her viser helt tydeligt, at det ikke handler om at man er tilstede på de farlige veje, men udelukkende om at inddrive flest mulige penge. For så mange trafikuheld i forhold til antal biler, er der jo ikke på Grenåvej,« siger han til metroxpress.

Måden politikredsene måler på vækker også undren hos FDM.

»Vi er desværre ikke overrasket over, at der bliver udskrevet mange bøder. Vi undrer os dog over, at man koncentrerer indsatsen over så få steder, siger afdelingschef Torben Lund Kudsk,« der sætter spørgsmålstegn ved om det vitterligt er trafiksikkerheden politiet har i tankerne.

»Jeg har for eksempel svært ved at se, at P. Knudsens Gade (i København, red.) skulle være så risikofyldt, der er jo mange veje med langt større risiko. Og når 40 pct. af bøderne i Aarhus gives på Grenåvej, er det så fordi 40 pct. af ulykkerne sker her? Næppe. Det kunne jo være man skulle brede sin indsats ud,« siger han til metroxpress.

Københavns Politikreds har på lidt over ni måneder udskrevet bøder for 56 millioner kroner, hvilket er 6,5 millioner mere end hele sidste år.

Politiet oplyser endda, at tallet kun er foreløbigt, da man er bagud med at registrere de mange bøder. Stignigen kan derfor vise sig at være væsentligt større.

Knap halvdelen af bøderne i selve København er givet på blot to gader nemlig 9.691 bøder på den 800 meter lange P. Knudsens Gade til en samlet værdi på 10,7 millioner og 9.570 bøder på H.C. Andersen Boulevard til en værdi af 11 millioner.

Liberal Alliances medlem af borgerrepræsentation, Lars Dueholm, mener politiet fokuserer forkert. Derudover opfordrer han til at politiet tænker på sikkerhed frem for penge.

»De burde hellere fokusere på skoleveje og de steder, hvor der sker ulykker med personskader i stedet for som her, bare at gå efter de steder, som giver flest penge i politiets kassebeholdning,« siger han til metroxpress.

Hos Københavns Politi afviser leder af færdselsafdelingen, Michael Kristiansen, at man bevidst går efter at kradse flere penge ind.